I denne sæson er det kun blevet til et nederlag for Aalborg Pirates, som sidder solidt på første pladsen.

Piraterne har nok endnu ikke helt glemt, hvordan det føles at tabe, men i denne sæson har de fortsat kun gjort det én gang. Søndag blev ingen undtagelse, da de hev en sejr hjem fra Vojens og vandt med 3-2 over SønderjyskE. Der var ellers lagt op til, at det kunne blive rigtig spændende, da de to hold skulle ud i sudden death overtime. Men allerede 38 sekunder inde i den forlængende spilletid sørgede backen Anders Krosgaard dog for, at Aalborg Pirates kunne tage to point med hjem, mens SønderjyskE måtte nøjes med et. Kom godt fra start Piraterne var også de første, der kom på måltavlen, da Kirill Kabanov satte pucken i nettet kun to sekunder før første periode var slut. I anden periode så det dog ikke lige så godt ud for piraterne, da hjemmeholdet fik pucken i nettet to gange, og dermed bragte dem selv foran. Inden anden periode var forbi, lykkedes det dog Aalborg Pirates’ Martin Højbjerg at udligne til 2-2. I tredje periode kom der ingen scoringer, og det bragte de to hold ud i fem minutters overtid, som altså hurtigt blev afgjort. Det betyder, at Aalborg Pirates nu har 18 point efter de første syv kampe. Det betyder også, at de fortsat sidder på første pladsen, og de er tilmed hele seks point foran SønderjyskE, som ligger på anden pladsen.